als_Latn dik_Latn sag_Latn
Në Ekspozitën e Elektronikës së Konsumit në Las Vegas shumë kompani kanë prezantuar modelet e tyre të televizorëve me rezolucion ultra të lartë.
Gara për të krijuar televizorë me ekrane gjithnjë e më të mëdha ka sjellë një problem për kompanitë e teknologjisë, ndërsa përmasat e ekraneve rriten, cilësia e figurës përkeqësohet, përveçse në rastin kur shikuesit largohen më tepër nga ekrani.
Këtë vit, prodhuesit e televizorëve janë përpjekur t’i japin zgjidhje këtij problemi. Modele të reja me “rezolucion ultra të lartë” u paraqitën në Ekspozitën e Elektronikës së Konsumit në Las Vegas nga kompani, si LG, Sharp, Sony dhe Samsung. Konsumatorët kanë prirje të blejnë një televizor të ri çdo shtatë vjet, ose më tepër dhe prodhuesit shpresojnë se teknologjia do t’i japë atyre një arsye më tepër për të ndryshuar.
Gjigantët e elektronikës po ofrojnë modele me shumë përmirësime. Me gati 8,3 milionë pikselë, një ekran me rezolucion ultra të lartë përmban katër herë më shumë pikselë se sa një model HD. Për shkak të rezolucionit të lartë, shikuesit nuk kanë nevojë të ulen shumë larg. Sipas disa vlerësimeve, qartësia e figurës nuk humbet edhe nëse qëndron pranë televizorit në një largësi sa gjatësia diagonale e ekranit.
Çmimet e televizorëve ultra-HD mund të kërkojnë disa vite kohë, para se të ulen mjaftueshëm për të blerë nga masat. Megjithatë, ndoshta jo dhe aq shumë sa mund të duket. Sipas një studimi të grupit IHS, rreth 20 për qind e televizorëve që do të transportohen në nivel global në vitin 2017 do të jenë 50 polsh, ose më të mëdhenj.
(Herë të lexuara: 177)
als_Latn als_Latn als_Latn als_Latn als_Latn als_Latn